Klaipėdos Vydūno gimnazija

Klaipėdos Vydūno gimnazija – dieninė, savarankiško mokymosi bendrojo lavinimo mokykla Klaipėdoje, buvusi Daržų g. 18, vėliau ir Baltikalnio g. 9A. 2012 m. perkelta į Sulupės g. 26 (buvusios 15-oji ir I. Simonaitytės mokyklos). Vykdo pradinio, pagrindinio, vidurinio ir papildomo ugdymo programas. Įstaigos kodas 190910382. Steigėjas Klaipėdos miesto savivaldybės taryba.

Istorija 
Buvusi 4-oji vidurinė mokykla. Pačiame miesto centre esantis pastatas baigtas statyti 1953 m. Sutapimas, kad tais metais vasario 20 d. Detmolde, Vokietioje mirė Vydūnas (1868–1953), pedagogas, filosofas, rašytojas, publicistas, kultūros veikėjas, kuris 1926–1927 m. yra dėstęs kultūros istoriją Klaipėdos muzikos mokykloje. Po metų Klaipėdos 3-oji septynmetė mokykla pertvarkyta į Klaipėdos 4-ąją vidurinę mokyklą.

Nuo 1955 m. Klaipėdos 4-oje vidurinėje mokykloje muzikos ir dainavimo mokytoju, vaikų ir vyresniųjų klasių moksleivių mišriojo choro vadovu dirbo Jonas Statkus, vėliau jam talkino ir muzikos mokytojas Visockis. Choruose dainuodavo iki 350 vaikų ir jaunimo. Didelį choristų būrį mokytojas parengė 1964 m. I respublikinei moksleivių dainų šventei Vilniuje. 1966–1970 m. mokytojavo uostamiesčio 12-ojoje vidurinėje mokykloje, vadovavo vaikų ir vyresniųjų klasių moksleivių chorams. Uždarius mokyklą čia veikė muzikinis klubas „Pas Albertą“, kuriame koncertavo daugelis Lietuvos garsiausių muzikantų, dainininkų.

1992 m. chorvedžio Arvydo Girdzijausko iniciatyva duris atvėrė naujo tipo mokykla – visos dienos estetinės pakraipos Klaipėdos humanitarinė mokykla, kuriai 1997 m. suteiktas Vydūno vardas. Mokykla siekia praktiškai derinti bendrąjį lavinimą su aktyvia menine ir kūrybine veikla bei estetiniu ugdymu. Viena iš mokyklos meninio ugdymo grandžių – kryptingas muzikinis ugdymas. Šio profilio klasėse besimokantys mokiniai ne tik pamokose gilinasi į turtingą muzikinės kultūros pasaulį, bet ir patys aktyviai muzikuoja. Mokykloje suburti penki chorai, K. Orfo instrumentų bei keturi vokaliniai ansambliai, mokiniai groja įvairiais instrumentais.

2001 m. mokyklai leista įgyvendinti profilinį mokymą. Pagal savo veiklos kryptį mokykla ugdytiniams siūlo humanitarinio profilio programas. Nuo 2012 m. šiose patalpose (Daržų g. 18), įgyvendinus projektą „Mokykla“, atidaryta nauja kūrybinė erdvė, turinti keliolika studijų, kuriose darbuojasi jaunieji ir profesionalūs Klaipėdos menininkai. 2012 m. Vydūno vidurinė mokykla perkelta į Klaipėdos Ievos Simonaitytės pagrindinės mokyklos patalpas Sulupės gatvėje. 2013 m. spalio 24 d. mokykla pertvarkyta į gimnaziją.

Direktoriai 
 Bronius Mažonas
 1965 m. Jonas Malaškevičius
 1966-1972 m, Bronislovas Lileikis (matematika)
 1972-1975 m. Janina Rudzinskienė (rusų klb.)
 1992 m. Arvydas Girdzijauskas

Žymūs mokytojai 
 1953–1958 m. Vladas Knašius, fizinio lavinimo mokytojas
 1955–1966 m. Jonas Statkus, muzikos ir dainavimo mokytojas
 A. Vytautas Košiūba, fizinio lavinimo mokytojas
 Arūnas Žemaitis, istorijos mokytojas
 Emilija Galvelienė (1916–2008 m.) fizinio lavinimo mokytoja ir ilgametė tautinių šokių būrelio vadovė
 1973–1975 m. Simonas Donskovas, muzikos mokytojas
 1958–1959 m. Alfonsas Pilka (1935–2020), anglų kalbos mokytojas

Žymūs mokiniai 
 Algimantas Andreika, rezistentas
 Algirdas Dorongauskas, fotomenininkas, Olando kepurės metraštininkas
 Vytautas Grubliauskas, politikas, Klaipėdos meras
 Rimantas Taraškevičius, inžinierius statybininkas, Klaipėdos meras
 Giedrė Vaicekauskaitė, politikė.

Nuorodos 
 Mokyklos svetainė

Lietuvos gimnazijos
Vydūno